फोंडेंः सांगोड- मालें वाठारांतल्या शेताक फाटल्या 20 दिसां सावन उदका पुरवण जायनाशिल्ल्यान शेतकारां मदीं हुस्को पातळ्ळा. सुमार 70 शेतकारांचे शेत करवपाचे वाटेर आसा. उदकास्रोत खात्याच्या अभियंत्यांनी बांयचेर पंप बसोवन उदका पुरवण करपाचें आतां थारायलां. कुळें वाठारांतले शेतकार खारजांतलें उदक परस्पर शिंपणावळी खातीर वापरपाक लागल्यान सांगोड हांगा उदकाचो उणाव जावपाक लागला अशें दिसून येता.
 धारबांदोडें तालुक्यांतल्या धाट- सांगोड वाठारांतल्या शेतकारांनी शेत लागवड करपा पयलीं उदकास्रोत खात्या कडेन पूराय वेळ उदका पुरवण करपाची मागणी केल्ली. ते प्रमाण कुळें वाठारांतल्या बागायतदारांक करतात ती पुरवण बंद करून ते शेताक दिल्ले. मात कुळे हांगा खारजांतलें उदक पंप बसोवन कांय जाण आपापल्या बागायतींत व्हरपाक लागल्यात. ताका लागून सांगडोच्या शेताक फाटल्या वीस दिसां सावन उदक मेळना. मंगळाराक शेतकारांनी उदकास्रोत खात्याचो ज्युनियर अभियंतो सागर नायकाक आपोवन हाडून ताचे कडेन सांगल्ल्या प्रमाण उदका पुरवण करपाची मागणी केली. ह्या वेळार थळावो पंच वांगडी विठोबा मेळेकार आनी वामन गांवकार हाजीर आशिल्ले.
 शेतकार संघटनेचो अध्यक्ष संतोष सांगोडकारान खारजाची दुरुस्ती करून तशेंच सागोड वाठारांत आशिल्ल्या खणीच्या खंदकांतलें उदक शेता खातीर दिवपाची सूचोवणी केली. कुळें वाठारांत खारजाचें उदक कोण घुंवडायता ताचो सोद घेवपाक ताणे खात्याक सांगलां. खंदकांतलें उदकाची पुरवण शेताक करपाचे यत्न खात्यान सुरू केल्यात मात तें उदक मेळपाक आनीक एक वर्स लागपाची शक्यताय आसा.
 कुळें वाठारांत खारजाचेर पंप बसयल्यात आनी कांय बागायतदार खारजाचें उदक वापरपाक लागल्यात अशी म्हायती अभियंतो सागर नायकान दिली. . ज्यो बांयो आसात ताचेर पंप बसोवन सांगोडच्या शेतकारांक उदक दितले अशें ताणे सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 